1I nino me adekke nyom obedo i Kana, gaŋ mo me Galilaya. Min Yecu onoŋo tye kunnu, 2Yecu ki lupwonnyene bene gilwoŋogi i nyom. 3Ka koŋo vino otum, min Yecu otitte ni, “Vinogi doŋ pe.” 4Yecu odokke iye ni, “Maa, walaro aŋo wan kwedi? Cawana pud peya oromo.” 5Minne ociko lutic ni, “Wutim gin ducu ma en biwacciwu.” 6Onoŋo tye kunnu dak pii me got abicel ma gicibo pi kit me lonnye pa Lujudaya; i dak acel acel twero a iye agulu abic nyo abicel. 7Yecu owaccigi ni, “Wuony pii i dak” Guonyo opoŋ woko libyeny. 8Owaccigi ni, “Doŋ wutwom, wuter bot ladit me nyom”; gutero. 9Ka ladit me nyom obilo pii ma doŋ olokke odoko vino, kun pe oŋeyo ka ma oa iye (ento lutic ma gutwomo pii giŋeyo), ladit me nyom olwoŋo lanyom, 10owacce ni, “Dano ducu koŋ kwoŋo miyo jo vino mamit; ka doŋ dano gumato oromogi, ka gikelo ma pe mit twatwalle; ento in ikano meri vino maber nio koni.” 11Lanyut meno mukwoŋo Yecu otiyo i Kana me Galilaya, kun nyuto kwede deyone; lupwonnyene guye en. 12Ka man otum, Yecu ocito i Kapernaum kacel ki minne ki omegine ki lupwonnyene; guri kunnu pi kare manok. 13Kato (Paska) pa Lujudaya onoŋo doŋ tye cok, omiyo Yecu ocito malo i Jerucalem. 14I ot pa Lubaŋa onoŋo tye iye jo ma cato twoni ki romi ki amam, ki lulok-cente ma gubedo piny. 15Yecu okedo anino ogwil matino, ci oryemogi ducu woko ki i ot pa Lubaŋa, kacel ki romi ki twoni. Oketo lim pa lulok-cente, oryebo mejagi. 16Ociko lucat amam ni, “Teru jami magi woko, pe wulok ot pa Abana odok cuk.” 17Lupwonnyene gupo lok ma yam gicoyo ni, “Arima pi odi mito neka woko.” 18Pi man Lujudaya gupenye ni, “Lanyut aŋo ma inyuttiwa ma omiyo itiyo jami magi?” 19Yecu ogamo doggi ni, “Wuket ot pa Lubaŋa man woko, an abigerone pi nino adek.” 20Lujudaya guwacce ni, “Ot pa Lubaŋa man gigero pi mwaka pyeraŋwen wiye abicel kulu. In ibigerone pi nino adek keken?” 21Ento en onoŋo loko pi kome ma ot pa Lubaŋani. 22Ka doŋ gicere ki i kin jo muto, lupwonnyene gupo ni yam owaco lok man; ci guye ginacoya ki lok ma yam Yecu oloko. 23Ka onoŋo en tye i Jerucalem i nino madit me Kato (Paska), jo mapol guye nyiŋe pi neno lanyut ma en obedo ka tiyogi; 24ento Yecu kikome pe obedo ki gen i komgi, 25pien en ŋeyo jo ducu, pe omito ni ŋat mo otit lok i kom dano mo bote, pien en kikome ŋeyo gin ma tye i cwiny dano.
Copyright
Learn More
luo_Latn zho_Hant eng_Latn